אלונה שפר-קארו

אלונה שפר-קארו (נולדה ב-19 במאי 1967) היא מנהלת בכירה במגזר הציבורי ודירקטורית בחברות ציבוריות. כיהנה כמנכ"לית המשרד להגנת הסביבה.

== ביוגרפיה ==
שפר-קארו נולדה בתל אביב. אביה זאב יפת היה עיתונאי בעיתון הארץ, יו"ר אגודת העיתונאים ומוציא לאור של מדריכי טיולים, ואמה מפיקה בטלוויזיה הלימודית. היא שירתה כצלמת צבאית ביחידת דובר צה"ל. בעלת תואר ראשון במשפטים מאוניברסיטת בר אילן, תואר שני במשפטים מאוניברסיטת תל אביב ותואר MBA במינהל עסקים (מימון) מהמכללה למינהל. נשואה לפרופסור תמיר שפר, רקטור האוניברסיטה העברית, ולהם שלושה ילדים.

== קריירה מקצועית ==
ארגוני סביבה

בין השנים 1998-2004 שימשה כעורכת דין בארגון הסביבתי אדם טבע ודין. שפר הובילה צוותי משפטנים בעתירות ובתביעות נגד חברות מזהמות וגופים שונים בטענה לפגיעה בסביבה, בהם חברת חיפה כימיקלים, מפעלי ים המלח, שפד"ן, משרדי הממשלה וגופים נוספים בנושא התיישבות בודדים ורשויות מקומיות שונות. ב-2004 מונתה למנכ"לית חיים וסביבה, ארגון הגג של ארגוני הסביבה בישראל, ופעלה לחיזוק תחום הסביבה בישראל באמצעות חקיקה, פעילות מול הממשלה ופעילות חינוכית<ref></ref>.

מנכ"לית המשרד להגנת הסביבה

בשנת 2009 מונתה שפר על ידי השר להגנת הסביבה דאז, גלעד ארדן, לראש מטה ויועצת מקצועית בכירה במשרד להגנת הסביבה. בינואר 2011 מונתה למנכ"לית המשרד<ref></ref> וכיהנה בתפקיד עד לפרישתה בספטמבר 2013<ref></ref>. כמנכ"לית המשרד התמקדה בקידום המיחזור, הייתה חברה בוועדת צמח בנושא ייצוא הגז הטבעי, התנגדה למסקנותיה והייתה חתומה על דעת המיעוט. שפר הובילה את גיבוש התוכנית הלאומית לצמיחה ירוקה בעקבות הצטרפותה של ישראל ל-OECD<ref></ref>, את התכנית לניקוי נחל הקישון מזיהום עד ליישומה<ref></ref> וכן תכנית ארוכת טווח לצורך הסתגלות לשינויי האקלים, בהשתתפות מומחים ממשרדי הממשלה השונים. היא קידמה מדיניות לעידוד מדידה ודיווח של ESG בחברות עסקיות ממשלתיות בשיתוף הרשות לניירות ערך.

מנכ"לית הסכם הגג נתיבות

החל משנת 2018 מכהנת כמנכ״לית פרויקט הפיתוח של העיר נתיבות - הסכם גג שחתמה עיריית נתיבות עם ממשלת ישראל. במסגרת הסכם הגג נבנות למעלה מ-13,000 יחידות דיור, ולצידם מוסדות חינוך, מוסדות ציבור, מרכזי מסחר ותעסוקה ופיתוח והרחבת תשתיות ותחבורה, בתקציב של 4.7 מיליארד ש"ח<ref></ref><ref></ref>. תחת ניהולה נחתם בימים אלו הסכם גג נוסף בהיקף של 25,000 יחידות דיור<ref></ref>.

תפקידים נוספים

במסגרת תפקידיה הציבורים היא משמשת כחברת המועצה הציבורית והוועד המנהל של יד בן צבי – גוף מחקר לאומי למורשת ישראל. שפר-קארו כיהנה גם כחברת מליאת רשות הטבע והגנים הלאומיים, כחברת המועצה הארצית לתכנון ולבנייה מטעם הארגונים הירוקים, כחברת הוועדה המייעצת לנשיא המדינה בנושא איכות הסביבה, כיו"ר קרן הניקיון הלאומית למחזור וכיו"ר הקרן לשיקום ים.

באוגוסט 2014 מונתה לדירקטורית חיצונית ויו"ר ועדת ביקורת בחברה הציבורית אנרג'יקס אנרגיות מתחדשות. בדצמבר 2022 מונתה כדירקטורית חיצונית ויו"ר ועדת ביקורת בחברה הציבורית פז, באוקטובר 2023 מונתה כדירקטורית חיצונית ויו"ר ועדת מאזן וביקורת בחברת קליל תעשיות ובנובמבר 2023 מונתה כדירקטורית בלתי תלויה בתדיראן גרופ. בנוסף, שפר-קארו מייעצת לגופים עסקיים בנושאי סביבה, תכנון ובנייה, חדשנות ורגולציה.

בשנת 2023 הייתה מועמדת מטעם ישראל כ"ץ, שר האנרגיה והתשתיות דאז, לתפקיד יו"ר חברת החשמל<ref></ref>.

==קישורים חיצוניים==
* [https://netivot-city.co.il/m/ אתר מנהלת הסכם הגג נתיבות]
* [http://www.sviva.gov.il/InfoServices/NewsAndEvents/MessageDoverAndNews/Pages/2013/June2013/DirectorGeneralAlonaShefferKaro.aspx מנכ"לית המשרד להגנת הסביבה, עו"ד אלונה שפר (קארו), הודיעה על כוונתה לסיים את תפקידה], אתר המשרד להגנת הסביבה
* 
* תומר ורון, [http://www.forbes.co.il/news/new.aspx?0r9VQ=HIHL אלונה שפר קארו], דירוג הנשים החזקות בישראל, אתר פורבס ישראל, 18 במרץ 2013
* 
* ליאור בן דוד, [https://www.calcalist.co.il/local/articles/0,7340,L-3563100,00.html "לא שמעתי על עובד אחד שפוטר בגלל הנושא הסביבתי"], באתר כלכליסט, 23 בפברואר 2012
* אלונה שפר-קארו, [https://www.haaretz.co.il/magazine/the-edge/2014-01-09/ty-article/.premium/0000017f-f1cb-d497-a1ff-f3cbbc080000 יותר חם, יותר צפוף: המגמות הסביבתיות הצפויות בשנים הקרובות], באתר הארץ, 9 בינואר 2014
* [https://www.youtube.com/watch?v=4k7ZG5NEKU4 צמיחה ירוקה: עו"ד אלונה שפר-קארו, הרצאה בנושא: צמיחה ירוקה - מחברים בין סביבה לכלכלה], בערוץ היוטיוב של בית הספר למינהל עסקים, המסלול האקדמי המכללה למינהל
* אלונה שפר-קארו, [https://www.globes.co.il/news/article.aspx?did=1001401223 הדרך להשקעות זרות בישראל עוברת דרך דיווח ESG], באתר גלובס, 6 בפברואר 
* אבי בר-אלי, [https://www.themarker.com/dynamo/2013-06-20/ty-article/0000017f-dc67-d856-a37f-fde702cc0000 "כיום כולם יודעים שצדקתי, אבל נבוכים להודות בכך"], באתר דה מרקר, 20 ביוני 2013
* אלונה שפר-קארו, [https://www.maariv.co.il/business/Article-1059758?fbclid=IwZXh0bgNhZW0CMTEAAR3XUe-KFbPa4zCRkYlKr4ZyJWWKl6ChSqK-_p4tp5c4huoVYgO61lRwUBA_aem_R9C49nBEdfw3zO9xyCl59g אין תקומה בלי נתיבות ואופקים: הדרך לניצחון לא עוברת רק בלחימה בעזה], באתר מעריב, 15 בדצמבר 2023
* אורי חודי, [https://www.ynet.co.il/economy/article/s13zt0qos "נתיבות היום היא כבר לא פריפריה"], באתר ynet, 12 בדצמבר 2022
* [https://sheva7.walla.co.il/item/3672705 מעיירת פיתוח לשיאנית בתחום הנדל"ן: סיור עם אלונה שפר], באתר וואלה, 24 ביוני 2024
* [https://open.spotify.com/episode/7md6cGiIoRdFyXR1MwMvNQ?si=ghNzY4kdROKqEzpU3OPKXw&fbclid=IwZXh0bgNhZW0CMTAAAR2H22b52t3dGWN7D3YgWTr48Piayl51gDr2Qp9VvRwF_XiyP0ylgsFMSKo_aem_3NDiZgb48kvR-cS5W7DReQ&nd=1&dlsi=6d205e688c714e08 הסכמי גג], בפודקאסט לחשוב דיור

==הערות שוליים==

קטגוריה:עורכות דין חברתיות ישראליות
קטגוריה:עורכי דין חברתיים ישראלים
קטגוריה:מנכ"לי המשרד להגנת הסביבה
קטגוריה:פעילות איכות הסביבה ישראליות
קטגוריה:מנכ"ליות עמותות
קטגוריה:מנכ"לי עמותות
קטגוריה:מנהלות ישראליות
קטגוריה:מנהלים ישראלים
קטגוריה:חיילי דובר צה"ל
קטגוריה:חיילות דובר צה"ל
קטגוריה:בוגרות אוניברסיטת בר-אילן: משפטים
קטגוריה:בוגרי אוניברסיטת בר-אילן: משפטים
קטגוריה:מנכ"ליות משרדי ממשלת ישראל
קטגוריה:פעילי איכות הסביבה ישראלים
קטגוריה:דירקטוריות ישראליות
קטגוריה:דירקטורים ישראלים
קטגוריה:ישראליות שנולדו ב-1967
קטגוריה:ישראלים שנולדו ב-1967